ผู้บริหารสื่อจีนชี้การขยายตัวของศก.จีนจะกระตุ้นการขยายตัวศก.ประเทศอื่นทั่วโลก
นายหยาง เจินวู ผู้บริหารสื่อจีนชี้การขยายตัวของศก.จีนจะมีอิทธิพลในเชิงบวกต่อประเทศต่างๆทั่วโลก และการขยายตัวของเศรษฐกิจจีนจะกระตุ้นการขยายตัวในประเทศอื่นๆ
18 มิ.ย. 2558

นายหยาง เจินวู ประธานของหนังสือพิมพ์พีเพิล เดลีของจีน กล่าวว่า ยุค “ดุลยภาพใหม่” ของจีนจะมีอิทธิพลในเชิงบวกต่อประเทศต่างๆทั่วโลก และการขยายตัวของเศรษฐกิจจีนจะกระตุ้นการขยายตัวในประเทศอื่นๆ
นายหยางกล่าวในการประชุมเชิงปฏิบัติการเกี่ยวกับความสัมพันธ์จีน-บราซิลว่า อัตราการขยายตัวทางเศรษฐกิจที่ชะลอลงของจีนในปัจจุบัน ซึ่งเป็นหนึ่งในคุณลักษณะของดุลยภาพใหม่ของจีนนั้น เป็นผลพวงมาจากการที่จีนมีอัตราการขยายตัวที่ระดับสูงมาเป็นเวลาหลายปี
อีกทั้งมองว่าแม้จีนจะขยายตัวในอัตราที่ชะลอลง แต่ปริมาณเงินเพิ่มมากขึ้น เนื่องจากผลิตภัณฑ์มวลรวมภายในประเทศ (GDP) ของจีนสูงกว่าเมื่อหลายทศวรรษก่อนอย่างมาก
เขากล่าวในการประชุมที่สำนักงานใหญ่ของ Fundacao Getulio Vargas ซึ่งเป็นสถาบันการศึกษาระดับอุดมศึกษาชั้นนำและเป็นสถาบันการวางแผนด้านนโยบายที่มีชื่อเสียงของบราซิล
ประธานพีเพิลส์ เดลี กล่าวว่า ในช่วง 5 ปีข้างหน้า จะมีนักท่องเที่ยวจีนเดินทางไปท่องเที่ยวในต่างประเทศ 500 ล้านคน ซึ่งคาดว่าจะมียอดซื้อสินค้าจากต่างประเทศสูงถึง 10 ล้านล้านดอลลาร์ และการลงทุนในต่างประเทศที่ราว 5 แสนล้านดอลลาร์
นอกจากนี้ นายหยางยังย้ำว่า จีนกำลังดำเนินการปฏิรูปในหลายๆเรื่อง เช่น สภาพแวดล้อม ระบบเศรษฐกิจและการคลัง ตลอดจนการปกครอง ซึ่งจะส่งผลให้ประเทศมีประสิทธิภาพมากขึ้น
ทั้งนี้ เขากล่าวเสริมว่า จีนมีพื้นฐานทางเศรษฐกิจที่แข็งแกร่ง เช่น มีอัตราการออมอยู่ในกลุ่มที่สุงที่สุดในโลก รวมทั้งมีรายได้ต่อหัวของประชากรสูงขึ้น สำนักข่าวซินหัวรายงาน
 
อินโฟเควสท์ แปลและเรียบเรียง